Выпускнікі кафедры МДМ, якія дасканала валодаюць самымі рознымі тэхнікамі і матэрыяламі, вельмі любяць лірычныя вобразы і алегорыі. Сёлета кампазіцыю “Алегорыя кахання” (ляўкас, тэмпера) прадставіла К.Мельнік (кіраўнік У.Зінкевіч) і зашыфравала полымя пачуццяў у… яблыку ў руках закаханых, якія, шчаслівыя, лунаюць у белай прасторы. Т.Карпачова спраектавала цэлы лабірынт, які змяшчае ў сабе некалькі аўтаномных прастораў для ўвасаблення праз дэталі, карціны розных узростаў жанчыны — ад дзяцінства з гульнямі і кубікамі да сталасці з пякучымі ўспамінамі (кіраўнік — дацэнт Л.Макатун). Вельмі хацелася б убачыць гэты праект рэалізаваным на адной з выставак.